કપડાંની ફૅશનની જેમ જ્વેલરીની ફૅશન પણ બદલાતી હોય છે. ક્યારેક નવી જ્વેલરી ફૅશનમાં આવે છે તો ક્યારેક જૂની જ્વેલરી નવા રૂપે આપણી સામે આવી જાય છે. કોઈક ફૅશન એવી પણ હોય છે જે કોઈ કલ્ચરને દર્શાવે છે. આવી જ એક ફૅશન છે નકલ-રિંગ. નકલ એટલે હાથની આંગળીઓનો સાંધો અને નકલ-રિંગ એટલે એના પર પહેરાતી વીંટી. નકલ-રિંગ વિશે જણાવતાં જુહુમાં રહેતી જ્વેલરી-ડિઝાઇનર શિવાની મહેતા ચૌધરી કહે છે, ‘નકલ-રિંગ એ જ્વેલરી છે જે કોઈક કલ્ચરને પ્રેઝન્ટ કરે છે અને એ કલ્ચર છે પૉપ મ્યુઝિક કલ્ચર. એ સિવાય નકલ-રિંગ હૉલીવુડ-સ્ટાર પણ બહુ પહેરે છે. નકલ-રિંગ હમણાં થોડા સમય પહેલાં જ ફૅશનમાં આવી છે.’